Talle Mango-vlugte weens staking gekanselleerArgieffoto (Foto: Bluesnap, Pixabay) Mango moes Maandag bontstaan om al hul passasiers, te midde van ŉ staking deur die lugredery se vlieëniers, wel by hul bestemmings te kry. Die staking het Maandagoggend begin nadat salarisonderhandelinge tussen die lugredery en die vlieëniers vasgeval het. Mango het vanoggend op sy amptelike Facebook-blad lyste van vlugnommers geplaas van vlugte wat gekanselleer of herskeduleer is. Volgens die lugredery is sommige kliënte na ander lugrederye se vlugte oorgeplaas. Verskeie Mango-vlugte is Maandag met ongeveer twee uur vertraag. “Mango wil al ons passasiers verseker dat ons daaraan werk om seker te maak dat hulle vandag by hul bestemmings uitkom. Alle passasiers is gehuisves en ons sal via SMS, e-pos of by die Mango-toonbanke inligting gee oor vertragings of kansellasies. Gaan asseblief soos gewoonweg na die inboek-toonbank indien jy geen kommunikasie vooraf ontvang nie,” het die lugredery op sy webwerf versoek. Maroela Media het vroeër berig die vakbond Solidariteit het Sondagaand bevestig dat sy lede, wat 95% van die vlieëniers by Mango uitmaak, vanaf vanoggend om 05:00 begin staak het nadat onderhandelinge “in duie gestort het”. “Die vakbond het Sondag met die bestuur van Mango byeengekom om tot ŉ moontlike skikking te kom rakende salarisonderhandelinge vir sy lede wat onder andere kapteins en eerste offisiere by die lugredery insluit,” het Deon Reyneke, adjunkhoofsekretaris by Solidariteit, gesê. “Ongeag die werklikheid dat Mango se vlieëniers aansienlik minder verdien as die bedryfsnorm, het bestuur geensins daarin belanggestel om met sy werknemers te onderhandel nie. Mango-bestuur het bloot voet by stuk gehou dat hy nie sy aanvanklike aanbod van 6% sal hersien nie, terwyl die vakbond sy mandaat sou aanpas in ŉ poging om die onderhandelinge te laat slaag,” het Reyneke verduidelik. Hy het gesê hoewel Solidariteit die nodige kennis oor die beoogde staking gegee het, was Mango se bestuur nie geneë om met die vakbond te vergader nie en is hulle ook nie bereid om werknemers tegemoet te kom met salarisverhogings nie. “Mango het Solidariteit-lede dus met geen ander keuse gelaat as om die ongewenste stap van ŉ staking te volg nie.”